أسال الله تعالى أن يجعل هدا التجمع دا فائدة و نستطيع من خلاله جمع ملف متكامل لمتاعب الحمل و كيفية تجاوزها من خلال تجاربنا الشخصية. الفكرة بسيطة جدا : كل واحدة منا مرت بمشاكل عديدة أثناء حملها : الله اجعلها مغفرة للدنوب. و كل واحدة بذلت كل جهدها لسؤال من سبقوها أو طبيبتها أو البحث في الكتب : اوا علاش الحادكات ما نعطيو لغيرنا النتائج اللي توصلنا ليها بلا ما يضيعوا اخوات اخرين وقتهم فالسؤال و الالم . اذن : المطلوب من كل أنيقة حاملة دابة او سبق ليها عاشت التجربة أو حتى عندها افكار واخا مازال ماولدات تدخل و تقول لينا بالتفصيل الممل شنو داز عليها وكيفاش تخطات المصاعب. الفكرة دابا واضحة و كلها داخلة فاطار من فرج عن مؤمن كربة من كرب الدنيا فرج الله عنه كربة من كرب الاخرة فربما دخلات أخت عاد حملات و تقرا و تلقى حل. غادي نبدا براسي: 1- حيت تزوجت كان عندي 30 سنة لهدا ما استعملتش الكينة خوفا من السن ديالي و نهار بغيت نحمل سهل الله تعالى. 2- البداية كانت فشهر 6 حسيت بتعب وقيئ و غمة فقلبي : القيئ داويتو بالماكلة خفيفة و متقطعة النهار كامل عني ماكناكلش بحال راجلي غير شوية و نبقى واحد الساعة أو نعاود ناكل و هكدا النهار كامل. الغم النفسي سبب لي مشاكل مع راجلي و غير دزت عند الطبيبة و تاكدت من الحمل قلت ليه : راك عارفني كنت صبارة و ماكنخسرش ليك الخاطر دابا خصك توقف معايا هاشنو كنحس بيه . البكا مالقيتلو حل : غير كانقلب على المناسبة باش نبكي مازال لدابا كنبكي لابسط سبب. بديت كنشرب كينة دالحديد و هي تدير لي امساك حاد . الحل اللي لقيت : عصير الليمون أو مطيشة محكوكة زيت بلدية أو خضر مسلوقة. الفترة اللي دوزت قبل مانلقى حل للامساك بداو البواسير . الحل اللي لقيت ليهوم : كنتوضى بما سخون و ندهن البلاصة بزيت بلدية و نحاور ندفعهوم بديك الزيت باش ارجعو للداخل. مرة ضربني الرواح و تخلعت خفت من أنفلونزا الخنازير . الحل : منين مافي سخانة و لا تعب قلت راه رواح عادي : خديت بصلة حمرا قطعتها دوائر و عملت عليها سنيدة خليتها شوية طلقات الما ديالها و بديت نشربو بحال السيرو و الحمد لله دازت النزلة بسلام. مشكل الجوع و الخدمة : شريت تمر رطبة و بديت كناخدها معايا للخدمة كلما لقيت شوي دالوقت كنديرها ففمي بلا ما نعيق بالماكلة و يشوفوني الناس. مشكل الحموضة عاد بداني فالشهر السابع : الحل ديالو خيزو كناكل خيزو خضر من بعد مابقاش اقضي في عطاتني الطبيبة كينات ريني . مشكل الملابس : اكنة فمدينة صغيرة و مالقيت ما نشري و معا البرد جواكطي و المنطويات كيبينو الكرش ماعجبنيش المنظر خديت غير les caps كانلبس حوايجي عادي و ندير الكاب من الفوق يستر الكريشة و يسخني. مشكل الحكان : رجعت بحال المعضرة دالزيت من قوة دهين الزيت البلدية . مشكل الوزن : كل مرة كاتقول لي الطبيبة مازدتي والو و لكن الحمد لله احسن نكون ضعيفة و لا نغلاض حتى اوحلو فالجنن منين اخرج. الحالة النفسية كنحاول بالدكر و قراءة القران نفاجي على راسي شويةو حتا فالخدمة كنت معصبة بزاف نعلت الشيطان و دايرا كثر من جهدي نبقى هادئة : ماحملاش بالجمل هههههههههههههه الدوا دايرا فوق جهدي مانشرب والو . اللي عندي فيه مشكل هاد الاسبوع النعاس كيطير لي نجرب ان شاء الله الحليب و اللويزة على الله. هادشي اللي تفكرت نتمنى تلقاو فيه شي افادة و اللي تكرمت علينا بتجربتها الله اجعلها ليها فميزان الحسنات.